
LiDAR pontfelhők pozícionálása szenzorfúzióval

A mozgó objektum körüli feltérképezés nagy népszerűségre tett szert az elmúlt években, elsősorban az önvezető járművek népszerűsége kapcsán, de a problémakör rendelkezik további fontos felhasználási területekkel is, mint például a veszélyes vagy távoli helyek feltérképezése, vagy a létesítményekben való hibák detektálása és vizsgálata, mivel az ezen területeken való előrelépés biztonságosabb munka- és életkörülményekhez vezet.
A feladat megoldására több különböző alapvető megközelítés ismert, amiket gyakran kombinálni is szoktak a jobb eredmények elérése érdekében. A saját kutatásunk ezt a fúziós témakört célozta meg.
Ezen dolgozat egy csővezeték alapú architektúrát alkalmazva közelíti meg a problémát úgy, hogy LiDAR felvételek alapján épít fel egy pontfelhőt a bejárt területről SLAM (Simultaneous Localization and Mapping) számítások, illetve IMU (Inertial Measurement Unit) és GNSS (Global Navigation Satellite System) adatok támogatásával.
A cél egy rugalmas, könnyen bővíthető keretrendszer létrehozása volt, amiben a kívánt fúziótípusokat meg lehet vizsgálni, illetve a jövőben további adatforrásokkal lehet kiegészíteni. További cél volt a kutatás költséghatékony és könnyen reprodukálható elvégzése, így a mérőeszközök javarészt a leggazdaságosabb kategóriákból lettek kiválasztva.
Az előállt rendszer SLAM-LiDAR, GPS-LiDAR, GPS-SLAM-LiDAR és IMU-SLAM-LiDAR kombinációkkal került megvizsgálásra, melyek között volt kézikocsi, illetve személyautó segítségével végzett mérés is. Mindegyik konfiguráció ígéretes eredményekkel szolgált, ezzel alapot teremtve a további fejlesztésre és kutatásra az alkalmazott modellel.



